ΓΡΑΠΤΗ ΕΡΩΤΗΣΗ E-0672/00

υποβολή: Mauro Nobilia (UEN) προς την Επιτροπή

(9 Μαρτίου 2000)

Θέμα: Προστασία των εργαζομένων στη ναυσιπλοΐα και την αεροπλοΐα από τον αμίαντο

Έχονταςπόψη ότι το Συμβούλιο, το 1990, ενέκρινε την οδηγία 90/394/ΕΟΚ(1) σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες κατά την εργασία" η οδηγία αυτή εκδόθηκε σύμφωνα με την οδηγία πλαίσιο 89/391/ΕΟΚ(2) του Συμβουλίου σχετικά με την εφαρμογή μέτρων προώθησης της βελτίωσης της ασφάλειας και τηςγείας των εργαζομένων κατά την εργασία και ισχύει για όλους τους τομείς δραστηριότητας, δημόσιους και ιδιωτικούς"

Στην Ιταλία, ο νόμος 277/91, που εκδόθηκε για την εφαρμογή των οδηγιών 80/1107/ΕΟΚ(3), 82/605/ΕΟΚ(4), 83/477/ΕΟΚ(5), 86/188/ΕΟΚ(6) και 88/642/ΕΟΚ(7) σχετικά με την προστασία των εργαζομένων έναντι των κινδύνων που απορρέουν από τη έκθεση σε χημικούς, φυσικούς και βιολογικούς παράγοντες κατά τη διάρκεια της εργασίας, αποκλείει με το άρθρο 2 την εφαρμογή των διατάξεων του νόμου στους εργαζόμενους της ναυσιπλοΐας και της αεροπλοΐας, με τη δικαιολογία ότι αυτοί θα καλυφθούν από μεταγενέστερη ad hoc κρατική ρύθμιση"

Η ιταλική κυβέρνηση δεν έχει ακόμη προβεί σε οποιαδήποτε ειδική ρύθμιση όσον αφορά την προστασία των εργαζομένων της ναυσιπλοΐας και της αεροπλοΐας από την έκθεση σε καρκινογόνους παράγοντες"

Ζητείται από την Επιτροπη να απαντήσει αν τα ανωτέρω ανταποκρίνονται στην αλήθεια"

Να εξακριβώσει αν το άρθρο 2 του ιταλικού νόμου 277/91, αποκλείοντας ορισμένες κατηγορίες εργαζομένων και στερώντας τις κατ' αυτό τον τρόπο από την κατάλληλη προστασία, έρχεται σε αντίθεση με τις κοινοτικές ρυθμίσεις που ισχύουν στον τομέα της προστασίας των εργαζομένων"

Σε καταφατική περίπτωση, να ζητήσει από την ιταλική κυβέρνηση να μεταφέρει στο εθνικό δίκαιο τις κοινοτικές οδηγίες 90/394/ΕΟΚ και 89/391/ΕΟΚ, οι οποίες αποσκοπούν στην προστασία όλων των εργαζομένων, συμπεριλαμβανομένων των εργαζομένων στη ναυσιπλοΐα και την αεροπλοΐα, από τους κινδύνους οι οποίοι συνδέονται με την έκθεση σε καρκινογόνους παράγοντες κατά την εργασία.

(1) ΕΕ L 196 της 26.7.1990, σελ. 1.

(2) ΕΕ L 183 της 29.6.1989, σελ. 1.

(3) ΕΕ L 327 της 3.12.1980, σελ. 8.

(4) ΕΕ L 247 της 23.8.1982, σελ. 12.

(5) ΕΕ L 263 της 24.9.1983, σελ. 25.

(6) ΕΕ L 137 της 24.5.1986, σελ. 28.

(7) ΕΕ L 356 της 24.12.1988, σελ. 74.

Απάντηση της κ. Διαμαντοπούλου εξ ονόματος της Επιτροπής

(19 Απριλίου 2000)

Η Επιτροπή δεν μπορεί να συμμεριστεί πλήρως τις απόψεις που εκθέτει ο κ. βουλευτής για τους εξής λόγους:

Η οδηγία 90/394/ΕΟΚ του Συμβουλίου της 28ης 1990, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες κατά την εργασία, όντας ειδική οδηγία της οδηγίας πλαισίου 89/391/ΕΟΚ του Συμβουλίου της 12ης Ιουνίου 1989 σχετικά με την εφαρμογή μέτρων για την προώθηση της βελτίωσης της ασφάλειας και τηςγείας των εργαζομένων κατά την εργασία, εφαρμόζεται σε όλους τους τομείς των δραστηριοτήτων, ιδιωτικών ή δημοσίων, με συγκεκριμένες εξαιρέσεις για ορισμένες δραστηριότητες της δημόσιας διοίκησης. Συνεπώς οι τομείς της θαλάσσιας ναυσιπλοΐας και της αεροπλοΐας καλύπτονται από την οδηγία 90/394/ΕΟΚ.

Δεδομένου ότι με την έγκριση της οδηγίας 91/632/ΕΟΚ της Επιτροπής της 28ης Οκτωβρίου 1991(1) για δέκατη πέμπτη προσαρμογή στην τεχνική πρόοδο της οδηγίας 67/548/ΕΟΚ του Συμβουλίου περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικίνδυνων ουσιών(2), όλες οι μορφές αμιάντου καταχωρήθηκαν ως καρκινογόνοι σε κοινοτικό επίπεδο και κατά συνέπεια εντάσσονται στο πεδίο εφαρμογής της οδηγίας 90/394/ΕΟΚ.

Η εξαίρεση ορισμένων κατηγοριών εργαζομένων από το πεδίο εφαρμογής του νόμου 277/91 είναι σύμφωνη με τις διατάξεις των οδηγιών 80/1107/ΕΟΚ, 82/605/ΕΟΚ, 83/477/ΕΟΚ, 86/188/ΕΟΚ και 88/642/ΕΟΚ.

Ωστόσο αυτό δεν συνεπάγεται ότι οι εργαζόμενοι στη θαλάσσια ναυσιπλοΐα και την αεροπλοΐα στερούνται προστασίας από την έκθεση σε καρκινογόνους ουσίες διότι καλύπτονται από τη διάταξη που μεταφέρει στο ιταλικό δίκαιο την οδηγία 90/394/ΕΟΚ.

Η Επιτροπή εφιστά την προσοχή του κ. βουλευτή στο γεγονός ότι οι οδηγίες 90/394/ΕΟΚ και 89/391/ΕΟΚ έχουν μεταφερθεί στο ιταλικό δίκαιο με το νομοθετικό διάταγμα 626 της 19ης Σεπτεμβρίου 1994 και ότι το πεδίο εφαρμογής του διατάγματος αυτού δεν προβλέπει καμία εξαίρεση για τους εργαζόμενους στη θαλάσσια ναυσιπλοΐα και την αεροπλοΐα.

(1) ΕΕ L 338 της 10.12.1991.

(2) ΕΕ 196 της 16.8.1967, ΕΕ L 327 της 3.12.1980, ΕΕ L 247 της 23.8.1982, ΕΕ L 263 της 24.9.1983, ΕΕ L 137 της 24.5.1986, ΕΕ L 356 της 24.12.1988.